Παιδιά Χριστός Ανέστη. Σήμερα θα συνεχίσουμε με έναν ακόμη Άγιο της ευλογημένης περιοχής σας τον Όσιο Λουκά εν Στειρίο. Πρόκειται για τον Άγιο στον οποίο είναι αφιερωμένο το πολύ γνωστό σας μοναστήρι του Οσίου Λουκά κοντά στην περιοχή της Λειβαδιάς. Αν θέλετε στο τέλος μπορείτε να γράψετε τι σας έκανε εντύπωση για αυτό τον Άγιο ή κάτι που γνωρίζετε σχετικά με το Μοναστήρι του Οσίου Λουκά. Εύχομαι ο Όσιος Λουκάς να πρεσβεύει στον Θεό για όλους μας.



Ο Όσιος Λουκάς είναι βλαστός και στολίδι της Ελλάδος. Οι προγονοί του κατάγονταν από την Αίγινα και, επειδή δεν μπορούσαν να υποφέρουν τις συνεχείς επιδρομές των Αγαρηνών, μετανάστευσαν στην Φωκίδα. Στο Καστόριο της Φωκίδας γεννήθηκε το 896 μ.Χ. ο Όσιος Λουκάς. Όταν οι Βούλγαροι, επί Βασιλέως Συμεών, εισέβαλαν στη Μακεδονία και έφτασαν μέχρι την Στερεά Ελλάδα, ο Λουκάς κατέφυγε στην Πελοπόννησο -πρώτα στην Κόρινθο και μετά στην Πάτρα. Μετά τον θάνατο του Συμεών, οι Βούλγαροι έφυγαν από την Ελλάδα. Έτσι ο Λουκάς επέστρεψε στη Φωκίδα (το 927) και εγκαταστάθηκε στο Στείριο όρος, κοντά στην σημερινή ομώνυμη κοινότητα της Βοιωτίας.

Από την παιδική του ηλικία ο Λουκάς ζούσε σκληρή ασκητική ζωή. Δεν απείχε μόνο από την κατανάλωση κρέατος, αλλά νήστευε ακόμη και τα αυγά και το τυρί. Την τροφή του αποτελούσαν το κριθαρένιο ψωμί, το νερό και τα όσπρια. Έλιωνε κυριολεκτικά το σώμα του με κάθε κακοπάθεια και σκληραγωγία. Θεωρούσε ευχαρίστηση και χόρταινε ο ίδιος με το να τρέφει τους πεινασμένους και να χαρίζει ρούχα στους γυμνούς. Έτσι, πολλές φορές, προσφέροντας και το προσωπικό του ένδυμα, επέστρεφε στην κατοικία του γυμνός.

Επειδή ο όσιος είχε φτάσει στο άκρο της ηθικής τελειότητας, κάθε φορά που προσευχόταν στο Θεό, τα πόδια του υψώνονταν ως έναν πήχη πάνω από το έδαφος και φαίνονταν να μην αγγίζουν τη γη. Και όταν έγινε μοναχός, επέδειξε μεγάλη εγκράτεια και υπέμενε απερίγραπτες κακουχίες.

Ο Λουκάς, αφού επισκέφτηκε όλες τις παραλιακές πόλεις της περιοχής και με τα θαύματα που επιτέλεσε έγινε η αιτία της σωτηρίας πολλών ανθρώπων, άφησε τις περιοδείες και εγκαταστάθηκε μαζί με την αδελφότητα που τον ακολουθούσε στο μοναστήρι που έχτισαν. Εκεί έζησαν τηρώντας τους μοναχικούς κανόνες του Μεγάλου Βασιλείου.

Στο μοναστήρι εγκαταβίωσε επί εφτά χρόνια και προαισθάνθηκε το τέλος του βίου του. Το γεγονός αυτό το ανακοίνωσε στις χιλιάδες του λαού που πρόστρεχαν κοντά του, για να πάρουν την ευλογία του και να τον συμβουλευτούν για την επίλυση των προβλημάτων τους.

Ο όσιος Λουκάς εκοιμήθη στις 7 Φεβρουαρίου του έτους 953, σε ηλικία πενήντα εφτά ετών. Στον τόπο όπου ενταφιάστηκε, στους πρόποδες του Ελικώνα, κοντά στο χωριό Στείριο της Βοιωτίας, ανεγέρθηκε μετά την κοίμησή του η πασίγνωστη μονή του οσίου Λουκά. Η οικοδόμηση της Μονής είχε αρχίσει ενόσω ζούσε ακόμη ο όσιος, από το 942, με τη συνδρομή του διοικητή του θέματος της Ελλάδος, Κρηνίτη.

Όπως συνέβη και με πολλά άλλα ιερά λείψανα, το λείψανο του Οσίου Λουκά μεταφέρθηκε γύρω στον 12ο-13ο αι. από τους Σταυροφόρους στρατιώτες στην Ιταλική χερσόνησο.

Σήμερα το λείψανο του Αγίου έχει επιστραφεί στο ομώνυμό του μοναστήρι, όπου προσκυνείται από τους ευσεβείς Χριστιανούς.

Η μνήμη του Οσίου Λουκά τιμάται κάθε χρόνο στις 7 Φεβρουαρίου.